Kala-Jüri talu

Kala-Jüri talu (rahvasuus kasutusel lühendatud variant Kalari) asub Järvamaal Paide linnas Valasti külas (kuni 1939. aastani Kuksema vallas ja seejärel kuni 2017. aasta Eesti omavalitsuste haldusreformini Roosna-Alliku vallas). 

Kala-Jüri talu asub Valasti küla keskosas, Roosna-Alliku – Järva-Jaani maanteest 200 m põhja pool, külatee ääres, selle idaküljel. Talu juurde kuulub ka metsa- ja põllumaad. Õuemaad on talul 0,26 hektarit.

Ajalugu 
22. märtsil 1910 ostis Hans Ilves (1860–1950) talu endale, kuid elas seal sees juba enne koos naise Anna (1863–1939) ja viie lapsega (3 tütart ja 2 poega). Kummagi poja auks istutas Hans väravasse saarepuu, millest praeguseks on alles vaid üks, sest teine murdus tormi käigus.

Talupidamisega jätkas nende vanim poeg Johannes Friedrich Ilves (1892–1943). 1930. aastatel oli talus 6 lehma, 2 hobust, sead, kanad, kasvatati teravilja ja lina. Tavapärane talupidamine kestis Nõukogude võimuni.

Rehielamu ei ole säilinud, kuid alles on elumaja (koos juurde ehitatud verandaga), mille Hans Ilves endale vanaduspõlves ehitas.

1980. aastatel naasis kodutallu Johannes Friedrich Ilvese ja tema naise Lucie Ilvese (1897–1988) vanim tütar Hedvig Marianne Noormägi (1922–), kes hakkas tegelema aiaharimise ja iluaiandusega. Sellega pälvis ta 2006. aastal peaministrilt tänukirja ja mastivimpli kauni kodu eest.

Kultuurimälestised 
Talu asub 1997. aastal kultuurimälestisena registreeritud asulakohal (9773, asulakoht), kus maapinnas on säilinud inimtegevuse tagajärjel tekkinud kultuurikiht.

Kala-Jüri talu maa-alal asub ka samal ajal registreeritud kultuskivi (9775, kultusekivi). Kivi on talust 150 m kagu pool. Vanasti asus see Kala-Jüri ja Vainu (Kala-Jüri naabertalu) talude piiril.

Viited

Välislingid 
 9773, asulakoht
 9775, kultusekivi

Paide linn
Eesti talud